作者：无名氏
词牌/韵律：六州

paragraphs: 炎图盛，六叶正，协重光。
膺宝瑞，更法度，智勇超轶成汤。
昭回云汉烂文章。
震扬威武慑多方。
生民帖泰拥殊祥。
封人祝颂，万寿与天长。
岂知丹鼎就，龙下五云旁。
飘然真驭。
游衍仙乡。
泣彤裳。
伊落洋洋。
嵩峰少室相望。
藏弓剑，游衣冠，俊功盛德难忘。
泉台寂、鱼烛荧煌。
银海深、凫雁翱翔。
想像平居谩焚香。
望陵人散，翠柏忽成行。
犹馀嵩峰月，夜夜照幽堂。
千秋陈迹凄凉。